มั่นใจ “กองทุนรวม” ... ไว้ใจ “ผู้จัดการกองทุน” (ตอนแรก)
โดย บุญชัย เกียรติธนาวิทย์กรรมการผู้จัดการ บลจ.ธนชาต
21 เม.ย. 2558

โดย บุญชัย เกียรติธนาวิทย์กรรมการผู้จัดการ บลจ.ธนชาต
การบริหารพอร์ตกองทุนของผู้จัดการกองทุน มีขั้นตอนควบคุมไว้มากมายก่อนที่ผู้จัดการกองทุนจะเริ่มลงทุน อีกทั้งมีกระบวนการทบทวนผลการลงทุนอย่างต่อเนื่องเพื่อประโยชน์สูงสุดต่อผู้ลงทุน  ตามปกติแล้ว แต่ละ บลจ.  จะมี คณะกรรมการลงทุน (Investment Committee) ทำหน้าที่ วิเคราะห์และให้มุมมองด้านภาพรวมเศรษฐกิจ รวมไปถึงอนุมัติการจัดพอร์ตการลงทุน (Asset Allocation) อนุมัติการเลือกหุ้น (Stock Selection) โดยจะพิจารณาข้อมูลต่างๆ ที่ผู้จัดการกองทุนนำมาเสนอ ว่าหุ้นตัวนั้นน่าสนใจอย่างไร หรือแม้แต่คอยติดตามผลการดำเนินงานของกองทุนแต่ละกองว่าเป็นอย่างไร ถ้าให้มองภาพชัดขึ้น จะพบว่าคณะกรรมการลงทุนทำหน้าที่แทนผู้ลงทุน กำหนดกรอบการลงทุนที่เหมาะสม ประเมินความคุ้มค่าของการลงทุนควบคู่กับความเสี่ยงของการลงทุนนั้นๆ คอยกระตุ้นให้ผู้จัดการกองทุนทำผลงานให้ดี ชนะ Benchmark และไม่แพ้คู่แข่ง ทั้งในระยะสั้นและระยะยาว  อีกประเด็นจะพบว่า นอกจากผู้จัดการกองทุนจะรับข้อมูลจากที่ต่าง ๆ ทั้งจาก ได้รับโดยตรงเอง ข่าวสารทางหนังสือพิมพ์ หรือแม้แต่โบรกเกอร์ที่จะมีทั้ง Morning call และ Research paper แล้ว ที่สำคัญผู้จัดการกองทุนยังต้องออกไปพบบริษัทที่สนใจด้วยตนเอง (Company visit) อยู่แทบจะเป็นกิจวัตร เพื่อเป็นการยืนยันความถูกต้องของข้อมูลที่ได้รับมาในเบื้องต้น เพราะธรรมชาติของผู้จัดการกองทุนต้องวิเคราะห์ข้อมูลได้อย่างแม่นยำ ต้องไปเห็น ต้องไปสัมผัสว่าดีและมีอนาคตจริง ไม่ได้ดีแค่เพียงในกระดาษเท่านั้น ซึ่งก่อนจะไป Company visit ทุกครั้ง ผู้จัดการกองทุนต้องทำการบ้านมาก่อนเพื่อให้สามารถซักถามข้อมูลที่เป็นประโยชน์ต่อการลงทุนกับผู้บริหารต่าง ๆ ที่ไปพบ   และเมื่อผู้จัดการกองทุนตัดสินใจซื้อขายหลักทรัพย์ตัวใด ช่วงราคาเท่าไหร่ ผู้จัดการกองทุนจะต้องทำรายการผ่าน Central Dealer ของบริษัท ซึ่งประกอบด้วยพนักงานที่ทำรายการตามคำสั่งที่ผู้จัดการกองทุนกำหนดมา โดย บลจ. จะไม่อนุญาตให้ผู้จัดการกองทุนติดต่อโดยตรงกับโบรกเกอร์ รวมทั้งโบรกเกอร์ที่ใช้จะต้องอยู่ใน Broker list ที่ผ่านการอนุมัติจากคณะกรรมการบริษัทเท่านั้น  จะเห็นได้ว่าขั้นตอนการบริหารกองทุนนั้นมีระบบที่รัดกุมมาก โดยนอกจากจะมีกฎที่เข้มงวดเพื่อควบคุมการบริหารพอร์ตของกองทุนแล้ว ในด้านของการบริหารพอร์ตส่วนตัวเราก็เข้มข้นไม่แพ้กัน เพื่อไม่ให้ผู้จัดการกองทุนสามารถนำเอาข้อมูลภายในไปใช้เพื่อประโยชน์ส่วนตนได้ ซึ่งในฉบับหน้าผมจะมาพูดถึงรายละเอียดต่าง ๆ ในส่วนนี้ เพื่อตอบคำถามที่หลายคนอาจกำลังสงสัยและคลางแคลงใจครับ
สามารถเข้ามาพูดคุยกันได้ที่ [email protected]